- Jonás
- ←
- 2
- →

2
Yi jakol Jonás cuybil paj tetz Kataj Ryos
1 I tzun te yi at Jonás le c'u'l yi cay nintzun oc i'-tz tan nachle'n Kataj. Nin je tal i'e'j:
2 “Ta' te yi txant tan inquime'n, ja cu' intzi' teru' nin ja el k'ajabu' swe'j.* 2S 22:7; Sal 18:6; 120:1. Sken ul yi quimichil tzinwutz, poro yi injakol ẍch'eybil wetz teru', ja chin ẍch'eyaju'.† Sal 130:1; Lm 3:55. 3 Ja chimben jo'lilu' jalen xe mar. Ja chimben mulk'uj, nin ja nopon jalen txe' yi mar.‡ Sal 42:6-7; 88:3-7. 4 Sken intxum yi nsken ne'l te c'u'lu'.§ Sal 31:22. Ncha'tz sken intxum yi qui't nopon junt tir xe ca'lu' yi wi'nin xanil. 5 Na sken chin cyaj quen jalen xe mar. Sken nopon jalen xe a'. Ncha'tz, sken baj sucul tib yi e'chk xtze' yi at xe mar te inwi'. 6 Sken nopon jalen txe' yi mar yi chin tz'o'tz nin.* Sal 69:1-3. Ej nin sken wi't intxum yi cho'n ẍchinquimoktz. Poro ntyoẍ teru' Wajcaw, yi ilu' teru' yi ilu' inRyosil, ja xcye'u' tan incolpe'n tk'ab quimichil.
7 ”Ej nin yi innachone'n te'j yi txant tan inquime'n, nintzun ul tx'akx tinc'u'l tan woque'n tan jakle'n ẍch'eybil wetz teru'. Nin ja tbitu' intzi' inkul, wech na cho'n atu' jalen xe ca'lu' yi wi'nin xanil. 8 Cyakil yi e' yi cho'n k'uklij chic'u'l te e'chk ryos yi banij cuntu' quitane'n, qui na chixom te yi teru' tajbilu'. 9 Poro yi in wetz, ilu' jun c'oloj Wajcaw, chintyoẍink teru', tzimpate' intx'ixwatz swutzu'. Nin nelpon cu'n te inyol yi ja wi't insuk teru',† Sal 22:25. na ntin cu'n ilu' na xcye'u' tan kacolpe'n,” stzun Jonás bantz le oración, le c'u'l yi cay.
10 Nintzun oc tk'ol Ryos tajtza'kl yi cay tan saje'n xa'pil Jonás. Cho'n tzun bene'ntz tan xa'pe'ntzaj stzi a'.

- Jonás
- ←
- 2
- →

*2:2 2S 22:7; Sal 18:6; 120:1.

†2:2 Sal 130:1; Lm 3:55.

‡2:3 Sal 42:6-7; 88:3-7.

§2:4 Sal 31:22.

*2:6 Sal 69:1-3.

†2:9 Sal 22:25.

© 2011 WBT